Reykjavík 9. júní 2022

Menningar- og viðskiptaráðuneytið

Mál nr. 90/2022

## **Umsögn um tillögu til þingsályktunar um málstefnu íslensks táknmáls**

Það er ánægjulegt að sjá ný drög að tillögu til þingsályktunar um málstefnu íslensks táknmáls og aðgerðaráætlun sem ætlað er að tryggja áframhaldandi líf málsins.

Ég lýsi yfir stuðningi við fimm meginstoðir málstefnunnar:

 A. Jákvætt viðhorf er kjarni málstefnu ÍTM og grundvöllur jafnra tækifæra

 B. ÍTM í máltöku táknmálsbarna er lykillinn að framtíðinni

 C. Rannsóknir á ÍTM skipta sköpum fyrir varðveislu menningarverðmæta

 D. Jöfn þátttaka í íslensku þjóðlífi fæst með fjölgun umdæma ÍTM

 E. Lagaumhverfi á að tryggja stöðu ÍTM

Ég vil auk þess draga fram mikilvægi tveggja þátta til þess að ná markmiðum málstefnu íslensks táknmáls 1) döff menning og 2) heyrandi börn döff foreldra.

1. Íslenskt táknmál er hluti af döff menningu á Íslandi. Málið sprettur úr menningunni og hún umlykur það. Án döff menningar lifir málið ekki af. Íslenska táknmálið, sem talað er í dag, varð til í skóla heyrnarlausra og heimavist skólans á tímum raddmálsstefnunnar. Þar námu nýjar kynslóðir mál og menningu. Síðan þá hefur málið þróast hratt og notkunarsvið þess aukist verulega en á sama tíma hefur umhverfi barna til máltöku breyst. Heimavistinni var lokað árið 1991. Börnin sóttu eftir það skóla frá heimilum sínum og heyrandi fjölskyldu. Árið 2002 var skóla heyrnarlausra lokað og táknmálsbörn voru flutt í skóla, þar sem heyrandi formgerðir eru ráðandi.

Núna umlykur því heyrandi menning börnin þ.e. hvernig fólk lifir og hegðar sér, félagsmótunin sem börnin fá frá hópnum sínum, hvernig þau hugsa og hvað þeim finnst, hvernig þau bregðast við vandamálum eða hindrunum. Vefurinn af þekkingu, hugmyndum, viðhorfum, siðum, venjum í kringum þau er heyrandi menning og málið sem valið er að tala af öllum öðrum er íslenska. Við slíkar aðstæður öðlast börn ekki *jákvætt viðhorf* til íslensks táknmáls og veruleg hætta er á að þau læri ekki málið. Ef börnin læra ekki málið, deyr það út og með því óbætanleg menningarverðmæti og þekking. Ég vil draga fram og undirstrika þær greinar í aðgerðaráætlun sem fjalla um döff menningu og máltileinkun í döff hópi sbr. A4, A8. B9, B13 og D8.

Í lögum nr 61/2011 segir í grein 5 um málstefnu, að íslenska ríkið og sveitarfélög styðji við menningu, menntun og fræðslu fyrir heyrnarlausa, heyrnarskerta og daufblinda. Ég ítreka þá kröfu laganna til ríkis og sveitarfélaga að þau styrki menningararf og starf á sviði döff menningar, sérstaklega barnamenningar. Það má gera með því að styrkja leikhópa á íslensku táknmáli, frístundastarf á íslensku táknmáli, sagnagerð á íslensku táknmáli, leiksýningar, myndlistarsýningar, táknmálskaffihús, döff mót og hvers kyns annað menningarstarf sem fram fer á íslensku táknmáli. Það er mikilvægt og nauðsynlegt að efla verulega döff frístunda- og menningarstarf og leggja áherslu á að listræn túlkun döff listamanna eru menningarverðmæti, sem þarf að rækta sbr. D 8 í aðgerðaráætlun.

Í þessu samhengi er mikilvægt að heyrandi börn heyrnarlausra foreldra séu virkir þátttakendur.

1. Í drögum að málstefnu og aðgerðaráætlun er hugtakið *táknmálsbörn notað*. Samkvæmt þriðju grein laga nr 61/2011 er íslenskt táknmál fyrsta mál döff fólks en einnig fyrsta mál barna þeirra og skulu stjórnvöld hlúa að því og styðja. Þegar í málstefnunni er talað um *táknmálsbörn* eru heyrandi börn sem alast upp hjá döff foreldrum í þeim hópi. Allar greinar í aðgerðaráætlun A og B eiga því við um heyrandi börn döff foreldra.

Á grunnskólaaldri eru að minnsta kosti 50 heyrandi börn sem alast upp innan döff menningar og eiga íslenskt táknmál að fyrsta máli. Börnin eru menningarlega döff og sum hafa góða færni í íslensku táknmáli en önnur ekki. Þau fá nú engan stuðning frá skólakerfi eða stjórnvöldum til þess að rækta og þroska sitt fyrsta mál. Stjórnvöld eiga að hlúa að fyrsta máli barna í þessum hópi, styðja máluppeldi þeirra og tengsl við döff menningu. Bjóða þarf upp á fyrsta málskennslu í íslensku táknmáli innan skólakerfisins, í döff-rými, og aðra menntun á íslensku táknmáli sem veitt yrði öllum *táknmálsbörnum*.

Nú þegar heyrandi formgerðir umlykja börn, sem eiga lagalegan rétt á aðgangi að íslensku táknmáli, er nauðsynlegt að endurskapa döff-rými, sem er nauðsynlegt mál- og menningarlegt umhverfi til þess að skapast geti færni í íslensku táknmáli, jákvæð viðhorf til málsins og sterk sjálfsmynd barnanna tengd því. Þátttaka innan döff formgerða og í döff menningarrými er því nauðsynleg til þess að næra máltileinkun allra táknmálsbarna og til þess að jákvætt viðhorf til ÍTM skapist meðal þeirra.

Með kveðju,

Valgerður Stefánsdóttir